Strålende solskin og varmerekorder var lige, hvad Hjallerup Marked kunne ønske sig. Det flotte vejr, som markedet var begunstiget af i begyndelsen af juni, hvor årets Hjallerup Marked løb af stablen, kan også aflæses på bundlinjen. På Hjallerup Samvirkes repræsentantskabsmøde tirsdag aften har Hjallerup Marked præsenteret årets resultat. Markedet kan i år fremvise et overskud på 1.450.000 kroner. - Det er et fantastisk resultat, der især er hentet i vores udendørs serveringssteder som satellitbarerne og "Torvegrillen", siger kasserer Keld Nielsen i en pressmeddelelse. Serveringsstedet "Torvegrillen" rundede for anden gang nogensinde en omsætning på en million kroner, og det har været medvirkende til det flotte resultat, som bliver endnu bedre af, at der også ryger 3.300.000 kroner i Samvirkes kasse til gavn for Hjallerup by. Hjallerup Marked har store forventninger til næste års marked. I 2017 venter der nemlig en ekstra markedsdag, da Hjallerup Marked her falder sammen med pinsen.

Opsummering:
Hjallerup Marked var heldige med vejret i sommer, og det har resulteret i et flot regnskabsresultat.